﻿ Покупка на RAM? Някой ден, но не сега... | PCStore.bg Блог
Home » Новини » Покупка на RAM? Някой ден, но не сега…
Покупка на RAM? Някой ден, но не сега…
Написано от Драгомир Дончев на Дек. 13, 2013 | 0 comments
Може би си спомняте (а може би не, особено ако не следите изкъсо движението на пазара за РС компоненти) преди около два месеца имаше инцидент във фабриките на Hynix – един от най-големите производители на компютърни памети в света.
Макар да не ставаше дума за сериозен проблем с производството, все пак случилото се имаше определено (и донякъде очаквано) отражение върху пазара: недостиг в предлагането на DRAM чипове довел до известно увеличение в цените.
И макар самите Hynix да се кълняха, че всичко това е временно, в началото на есента, ситуацията в сегмента показваше нещо съвсем различно. Corsair например продаваха 8GB памет за около 72 долара. Днес цената на същото количество е 93!
При останалите водещи производители, като Kingston ситуацията не е по-различна: 8GB памет с марката на компанията днес се продава за 79 долара, при цена през септември 66.
За сравнение преди година толкова струваше два пъти по-голям обем (16GB), DDR3-1600 памет! И по всичко личи, че тенденцията не е към стабилизация, а към плавно повишение.
Проблемите тук не са свързани само с това, че ключовите играчи на пазара се възползваха от временните затруднения на Hinyx и увеличиха маржина си на печалба. Непрекъснатото свиване на РС пазара като цяло, прехода към NAND чипове катализиран от нарастващата популярност на SSD устройствата и предстоящия преход към RAM чипове от ново поколение (DDR4) вероятно ще задържи цените на актуалната в момента DDR3 памет неизменно високи за непределен период от време.
Лошата новина е, че дори след като масовото производство на DDR4 памети най-после стартира през следващата година, това не означава незабавен спад в цените на масовите китове памет – напротив. Това с особена сила важи за бавно отиващата в история DDR3, която обаче ще е актуален стандарт поне още 2-3, а може би и малко повече години – поне докато новите РС платформи и чипсети не залеят сериозно пазара.
Накратко извода който можем да направим е, че за момента не е добра идея да купувате RAM освен ако не ви е абсолютно наложително. В дългосрочен план можете да попаднете и на по-изгодна сделка, но горчивият факт е, че ако сте изпуснали рекордно ниските цени на които бяхме свидетели през миналата година, едва ли някога вече ще получите възможност за подобен евтин ъпгрейд.